b'\n_START_ARTICLE_\nRietis\n_START_SECTION_\nIstorija\n_START_PARAGRAPH_\nRietis buvo svarbi sabin\xc5\xb3 vieta. Po to, kai Manijaus Kuriaus Dentato vadovaujami rom\xc4\x97nai juos III a. pr. m. e. pabaigoje u\xc5\xbekariavo, kaimas tapo svarbiu punktu ankstyvojoje rom\xc4\x97n\xc5\xb3 keli\xc5\xb3 sistemoje. Per j\xc4\xaf \xc4\x97jo Salarijos kelias, per Apeninus jung\xc4\x99s Rom\xc4\x85 su Adrijos j\xc5\xabra._NEWLINE_Dentatas nusausino e\xc5\xbeer\xc4\x85 ir j\xc4\xaf pavert\xc4\x97 Velino Neros intaku. E\xc5\xbeero dugnas tapo derlinga lyguma. \xc5\xbdem\xc4\x97s r\xc4\x97\xc5\xbeiai buvo padalinti \xc4\xaf kvadratus, o miestas buvo perstatytas pagal rom\xc4\x97n\xc5\xb3 papro\xc4\x8dius ir sutvirtintas gynybin\xc4\x97mis sienomis. Buvo pastatytas akmeninis tiltas per Velino up\xc4\x99 ir viadukas._NEWLINE_D\xc4\x97l derling\xc5\xb3 \xc5\xbeemi\xc5\xb3 ir svarbos Rietis da\xc5\xbenai minimas lotyn\xc5\xb3 ra\xc5\xa1tuose. Ciceronas ra\xc5\xa1o, kad tarp Reate ir Interamna (Ternio) kilo \xc4\xaftampa d\xc4\x97l derling\xc5\xb3 lygum\xc5\xb3, o jo draugas Aksijus netoliese tur\xc4\x97jo vil\xc4\x85._NEWLINE_\xc5\xbdlugus Vakar\xc5\xb3 Romos imperijai, miest\xc4\x85 sugriov\xc4\x97 barbarai, bet valdant lombardams tai buvo svarbus Gastaldo centras ir priklaus\xc4\x97 Spoleto kunigaik\xc5\xa1tystei. Frank\xc5\xb3 laikais Rietis buvo grafyst\xc4\x97s centras. J\xc4\xaf nusiaub\xc4\x97 sarac\xc4\x97nai IX ir X a. ir karalius Rod\xc5\xbeeris II Sicilietis 1149 m._NEWLINE_Su Romos miesto pagalba Rietis buvo atstatytas ir nuo 1198 m. tapo nepriklausomu miestu, palaikan\xc4\x8diu popie\xc5\xbei\xc5\xb3, su savo podesta._NEWLINE_D\xc4\x97l popie\xc5\xbei\xc5\xb3 palankumo \xc4\x8dia \xc4\xafvyko daug svarbi\xc5\xb3 \xc4\xafvyki\xc5\xb3: 1185 m. Konstancija Siciliet\xc4\x97 i\xc5\xa1tek\xc4\x97jo u\xc5\xbe Henriko VI, popie\xc5\xbeius Mikalojus I Didysis 1289 m. kar\xc5\xabnavo Karol\xc4\xaf I An\xc5\xbeu Apulijos, Sicilijos ir Jeruzal\xc4\x97s karaliumi, popie\xc5\xbeius Grigalius IX 1234 m. kanonizavo \xc5\xa0v. Dominyk\xc4\x85._NEWLINE_Po to, kai popie\xc5\xbeius persik\xc4\x97l\xc4\x97 \xc4\xaf Avinjon\xc4\x85, mieste kilus vaidams tarp popie\xc5\xbeiaus ir imperatoriaus \xc5\xa1alinink\xc5\xb3, Riet\xc4\xaf u\xc5\xbe\xc4\x97m\xc4\x97 Neapolio karalius. 1354 m. j\xc4\xaf atkovojo kardinolas Albornocas, o v\xc4\x97liau j\xc4\xaf vald\xc4\x97 Alfani\xc5\xb3 \xc5\xa1eima. Buvo nusausinta daugiau lygum\xc5\xb3 ir v\xc4\x97l kilo nesutarimai su Terniu._NEWLINE_Rietis buvo popie\xc5\xbeiaus valstyb\xc4\x97s provincijos sostin\xc4\x97 1816-1860 m. Po Italijos suvienijimo, prad\xc5\xbeioje Rietis priklaus\xc4\x97 Abrucams, bet 1923 m. atiteko Lacijui.'